Taksinkuljettajilta kysytään nyt yhä useammin, voisiko matkan ajaa tietyllä hinnalla.

Taksien hinnat herättävät paljon keskustelua. JENNI GÄSTGIVAR

- Aloitin taksinkuljettajana kaksi viikkoa sitten. Minulle on kuitenkin tullut jo useita kyselyitä asiakkailta, että sovitaanko, että ajat tietyllä hinnalla kohteeseen. Painetta siihen on, kun ihmiset vetoavat esimerkiksi Uberin hintoihin ja kun muutenkin taksinkäyttäjiä on vähemmän. En ole siihen vielä itse lähtenyt, mutta monet työkaverini niin tekevät, kertoo helsinkiläinen taksinkuljettaja.

Suomalaiset ovat alkaneet neuvotella aiempaa enemmän taksien hinnoista.

- Asiakkaat ymmärtävät, että kun tällainen Uber ajelee halvemmalla taksalla, he kyselevät, eikö tämä voisi olla halvempaa. Kun on näin montaa tarjolla, keskustelua hinnasta herää autossa, kertoo Taksiliiton puheenjohtaja Jari Lemmetyinen.

Lemmetyisen mukaan on täysin mahdollista ja laillista, että taksinkuljettaja ja asiakas sopivat etukäteen, että matka ajetaan tietyllä summalla.

- Siinä on vissi ero harmaaseen talouteen, kun sovittu hinta näkyy mittarissa ja se täytyy syöttää siihen erikseen.

Turvaa asiakkaita

Lemmetyinen pitää hyvänä asiakkaan hintaturvan kannalta, jos hinnasta sovitaan etukäteen. Mitään ohjeita tai suosituksia Taksiliitolla ei asiasta kuitenkaan ole.

- Tietty hinta turvaa asiakkaita ja heidän on helpompi budjetoida, kun hinta sovitaan etukäteen. Sitä tapahtuu etenkin pidemmissä matkoissa. Emme ala kuitenkaan yksittäin neuvomaan, jos joku haluaa ajaa halvemmalla, se on kaikkien itsensä päätettävissä.

Lemmetyisen mukaan taksinkuljettajat ovat kokeilleet käytäntöä eri puolilla maata.

- Yksittäiset jutut voivat saada siivet niin, että tätä tapahtuu hirveästikin. Tämmöisistä (taksimatkan hinnoista) varmasti keskustellaan joka päivä. Yksi kehityssuunta on, että tietylle alueelle tulee kiinteitä hintoja.

Yrittävätkö ihmiset sopia taksin hintaa etukäteen?

- Tiedän, että tämmöistä ilmiötä on. Autoilijat ovat kuitenkin itsenäisiä yrittäjiä ja jokainen autoilija voi tehdä itse sopimuksen, kertoo Savon Taksidatan toimitusjohtaja Jarmo Immonen.

- Kyllä sitä on, että varsinkin yöllä sitä ehdotetaan. Itse en kuitenkaan mihinkään suuntaan poikkea, sanoo taksiyrittäjä Jaakko Kinnunen Helsingistä.

- Jos on pidempi keikka, hinnasta voidaan sopia. Ei se automaatio kuitenkaan ole, kertoo Turun Taksit ry:n puheenjohtaja Kai Koivula.

- Ihmiset enemmän kyselee, mitä se maksaisi, arvioi itsekin taksia viikonloppuisin ajava Taksiliiton 2. puheenjohtaja Kai Andersson. Hän ei itse pääsääntöisesti kuitenkaan poikkea mittarin lukemista.

- Silloin, jos joku on kysynyt, että mitä maksaa vaikkapa Myllypuroon ja sanon 30 euroa ja mittari alkaakin näyttää jo ennen Myllypuroa 30 euroa, pidän sanani ja laitan mittarin pois, Andersson kertoo.

Paljon ilmoituksia Uberista

Suomen Taksiliitto pitää älypuhelinsovelluksen kautta toimivan Uberin toimintaa laittomana.

Ammattimaiseen taksin kuljettamiseen tarvitaan viranomaisen myöntämä ammattiajolupa. Uber-kuljettajat käyvät huomattavasti taksinkuljettajan koulutusta lyhyemmän Uber-kuljettajan kurssin. Lisäksi tarvitaan auto, vakuutus ja älypuhelin.

Suomessa Uber aloitti toimintansa vuonna 2014.

- Ennen ilmoitettiin enemmän pimeistä takseista, mutta nyt Uber-kuskit ovat pinnalla. Niistä ja niihin liittyvistä epäilyksistä tulee meille paljon ilmoituksia. Toimintaan on kuitenkin hankala puuttua, kun emme pääse näkemään autoja tai niiden liikkeitä. Ilmoitamme havainnoista poliisille, kertoo taksitarkastaja Mika Kuikka Helsingistä.

Helsingin poliisilaitos kehotti elokuussa tekemään Uber-taksipalvelun kuskeista ilmoituksen poliisille. Poliisi on epäillyt Uber-kuljettajia luvattoman taksiliikenteen harjoittamisesta ja kuljettajan ammattipätevyyssäännön rikkomisesta.

Täsmennetty 14:08: Sekä Uber-kuljettajat että taksinkuljettajat tarvitsevat viranomaisen myöntämän ammattiajoluvan.